Politiet har været massivt til stede på de nordjyske landeveje i løbet af uge 29. Nu kan der så gøres status på den store færdelsaktion. - Der er et betydeligt behov for vores kontinuerlige færdselskontroller. I løbet af den korte tid, som vi foretog vores målrettede kontroller, blev der registreret en lang række af færdselsovertrædelser – overtrædelser, der kan være til stor fare for trafikanter og for trafiksikkerheden generelt, siger politikommissær ved Nordjyllands Politi Jess Falberg Hele 30 personer er blevet sigtet for spirituskørsel, mens der er rejst sigtelser mod 24 personer for narkokørsel. Fartdjævle på spil Sommerens store færdselsaktion blev afholdt af flere afdelinger ved Nordjyllands Politi, herunder Operativ Færdsel, Tungvognscenter Nord, Automatisk Trafikkontrol samt med deltagelse af samarbejdspartnere fra henholdsvis Færdselsstyrelsen og Motorstyrelsen. 50 personer har trykket speederen for hårdt i bund, og er i den forbindelse blevet sigtet for hastighedsoverskridelser. 13 af dem kørte så stærkt, at kørekortet måtte lade livet. Desuden er 27 sigtet for at tale i mobiltelefon, mens de kørte. - Der blev i alt under færdselsaktionen uddelt 268 bøder for diverse overtrædelser af færdselsloven, og hertil kommer den automatiske trafikkontrol - altså fotovognene. I forbindelse med deres kontroller blev der udstedt 913 bøder for at overtræde hastighedsgrænserne, blandt andet på Tuenvej ved Skagen, siger Jess Falberg og tilføjer: - Fartoverskridelser, spritkørsel og uopmærksomhed i trafikken har vores store fokus, fordi mange alvorlige ulykker netop skyldes disse faktorer. Eksempler på enkeltsager Politikommissæren fremhæver en række specielle sager fra ugens kontroller. Betjentene tog i alt tre ulovlige knallerter i Brovst, Bindslev og Tranum. - Endvidere havde vi en indsats rettet mod knallerter i Aabybro torsdag den 20. juli i aftentimerne. Her måtte vi kort eftersætte tre knallerter, fordi de kørte med hastigheder helt oppe på omkring 80 kilometer i timen. Det lykkedes dog ikke for os at få stoppet knallerterne, der forsvandt for os, inden vi kunne få dem bragt sikkert til standsning, siger Jess Falberg. Derudover stoppede betjentene i løbet af ugen fem motorcykler, der kørte i flok. De fik alle en betinget frakendelse af førerretten. Det skyldes, at de på landevejen ved Jerslev næsten kørte dobbelt så hurtigt, som de måtte. Den samme sanktion, betinget frakendelse, overgik en motorcykel, der kørte alt for stærkt på stranden ved Blokhus. Han kørte ligeledes næsten 100 procent for hurtigt. Beslaglagde bil Ikke nok med det beslaglagde politiet også en bil fra en person, der for tredje gang blev nappet uden kørekort og tilmed blev målt til at køre 107 kilometer i timen på en landevejsstrækning ved Klarup. Trods den skærpede indsats i uge 29 vil politiet fortsætte med at være meget synlige resten af sommeren. - Og vi kommer også til at have et fokus på ulovlig knallertkørsel. Vi ved, at vild og særdeles støjende knallertkørsel kan skabe utryghed for borgerne. Det har vi forståelse for. Så her kommer vi også til at sætte ind i løbet af de kommende måneder, siger han.

Referat:
Sommerens store færdselsaktion blev afholdt af flere afdelinger ved Nordjyllands Politi.